Die verandering van Paulus se lewe – van terroris tot evangelis (1) - www.bybelkennis.co.za
Die verandering van Paulus se lewe – van terroris tot evangelis (1)
by Coen Slabber · Published 27/05/2015 · Updated 15/04/2015
Faith is not an accuracy of logic, but a rectitude of heart – ­Samuel Taylor Coleridge
Paulus se bekering herinner ons aan die verskil wat Jesus Christus in ‘n sondaar se lewe kan maak. Natuurlik is Paulus se lewe uniek, maar daar is tog sekere ooreenkomste tussen sy ondervinding en ons eie ondervindings.
Paulus voor sy bekering: Hy het genade nodig
[Galasiërs 1:13 – 14]
Paulus, soos ons, het genade nodig gehad. Hy sê dat hy gelowiges vervolg het. Hy het die kerk tot die uiterste vervolg en dit probeer uitroei. Hy was ten gunste van die martelaarskap van Stefanus; hy laat Christene in die tronk gooi. Paulus was op pad om Christene nog verder te vervolg toe Jesus met hom op die pad na Damaskus gepraat het. Hierdie ontmoeting met die opgestane Christus verander alles. Paulus was absoluut oortuig dat hy besig was om die regte ding te doen en dat die Christelike geloof vals was. Hy was ‘n gewelddadige mens voor hy sy Verlosser ontmoet het.
Hy het met ywer die tradisies van sy voorvaders beskerm. Hy was ‘n Fariseër. Dit beteken dat hy nie net die Ou Testamentiese tradisies volg nie, maar al die ander tradisies wat mettertyd ontstaan het. Hy was ‘n held onder die Fariseërs.
Paulus is ‘n klassieke voorbeeld van iemand wat opreg was, maar dit waaraan hy geglo het, was verkeerd. Jy kan vol godsdiens wees en tog vir Jesus miskyk. Paulus was in ‘n desperate situasie. Geen mens kon sy gedagtes verander nie – net God kan hom bereik.
Is dit nog vir ons ‘n wonder dat God vir ons gered het? Glo ons dat Hy die ergste van alle sondaars kan red? Kyk na Paulus: hy was ‘n terroris, maar God verander hom in ‘n evangelis. Dit is genade.
Volgende keer gaan ons na Paulus se bekering kyk.